A Bizottság határozata
(2004. április 15.)
a robbanóanyagok Közösségen belüli szállítási okmányáról
(az értesítés a C(2004) 1332. számú dokumentummal történt)
(2004/388/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekeintettel a polgári felhasználású robbanóanyagok forgalomba hozatalára és felügyeletére vonatozó rendelkezések harmonizációjáról szóló, 1993. április 5-ei 1993/15/EGK tanácsi irányelvre [1], és különösen annak 13. cikke (3) bekezdésére,
mivel:
(1) A robbanóanyagoknak a Közösség területén belüli szállítása terén az 1993/15/EGK irányelvben meghatározott rendszer a robbanóanyagok származási, továbbítási és rendeltetési területeiért felelős különböző illetékes hatóságok jóváhagyását írja elő.
(2) A 93/15/EGK irányelv 9. cikkének (5) és (6) bekezdése alkalmazásában szükséges információkat magában foglaló, a robbanóanyagok szállításához használandó okmánymintát kell készíteni a robbanóanyagok tagállamokon belüli szállításának előmozdítása érdekében, az ilyen termékekkel kapcsolatos szükséges biztonsági követelmények betartása mellett.
(3) Az ebben a határozatban meghatározott intézkedések összhangban vannak az 1993/15/EGK irányelv 13. cikkének (1) bekezdése alapján létrehozott irányítóbizottság véleményével,
ELFOGADTA EZT A HATÁROZATOT:
1. cikk
(1) Az 1993/15/EGK irányelv 9. cikkének (5) és (6) bekezdése alkalmazásában szükséges információkat a mellékletben meghatározott "Okmány a robbanóanyagok Közösségen belüli szállításához" című okmányminta és az azt kísérő magyarázó megjegyzések felhasználásával kell megadni.
(2) Az okmánymintát az illetékes hatóságok olyan érvényes szállítási okmányként fogadják el, amely a robbanóanyagokat kíséri a tagállamok közötti szállításuk esetén mindaddig, amíg a robbanóanyagok elérik rendeltetési helyüket.
(3) Ez a határozat a lőszerekre nem alkalmazandó.
2. cikk
A robbanóanyagok Közösségen belüli szállítására szolgáló okmányt (a továbbiakban: "az okmány") három példányban állítják ki. A tagállamok megteszik a megfelelő intézkedéseket az okmány hamisíthatóságának megakadályozására, ideértbe a biztonságos azonosítás megfelelő eszközeit is.
3. cikk
Az okmányt legalább 80 g/m2 súlyú papírra nyomtatják. A papír olyan erős legyen, hogy szokásos használat esetén ne tépődjön el vagy gyűrődjön össze könnyen.
4. cikk
Ezt a határozatot az Európai Unió Hivatalos Lapjában való kihirdetése után hat hónappal kell alkalmazni. A határozat hatálybalépése a többszörös szállításokra vonatkozóan érvényben lévő, rögzített időtartamú engedélyeket lejáratuk napjáig érvényben hagyja.
5. cikk
Ennek a határozatnak a tagállamok a címzettjei.
Kelt Brüsszelben, 2004. április 15-én.